## Pravilnik o kriterijima za ustrojavanje radnih mjesta savjetnika za informacijsku sigurnost

### NN 100/2008 (3.9.2008.), Pravilnik o kriterijima za ustrojavanje radnih mjesta savjetnika za informacijsku sigurnost

# VIJEĆE ZA NACIONALNU SIGURNOST

**3042**

Na temelju članka 25. stavka 3. Zakona o informacijskoj sigurnosti (»Narodne
novine« broj: 79/2007), predstojnik Ureda Vijeća za nacionalnu sigurnost donosi

## PRAVILNIK

### O KRITERIJIMA ZA USTROJAVANJE RADNIH MJESTA SAVJETNIKA ZA INFORMACIJSKU SIGURNOST

I. UVOD

Članak 1.

Pravilnikom o kriterijima za ustrojavanje radnih mjesta savjetnika za
informacijsku sigurnost (u daljnjem tekstu: Pravilnik) utvrđuju se kriteriji za
ustrojavanje radnih mjesta i imenovanje savjetnika za informacijsku sigurnost (u
daljnjem tekstu: Savjetnika).

Članak 2.

Državna tijela, tijela jedinica lokalne i područne (regionalne) samouprave te
pravne osobe s javnim ovlastima, kada u svom djelokrugu koriste klasificirane
podatke, dužna su ustrojiti radno mjesto savjetnika za informacijsku sigurnost.

II. IMENOVANJE SAVJETNIKA

Članak 3.

Čelnik tijela ili pravne osobe može imenovati za savjetnika osobu koja ispunjava
sljedeće uvjete:
– visoka stručna sprema,
– aktivno poznavanje engleskog jezika,
– zaposlenik tijela ili pravne osobe u kojoj se imenuje,
– posjedovanje odgovarajućeg certifikata,
– radno iskustvo od najmanje 2. godine u tijelu ili pravnoj osobi ili u drugim
pravnim osobama na poslovima informacijske sigurnosti.

Članak 4.

O imenovanju savjetnika tijela i pravne osobe iz članka 2. ovog Pravilnika dužna
su izvijestiti Ured Vijeća za nacionalnu sigurnost.
Kad savjetniku prestaje radni odnos ili se premješta na drugo radno mjesto
unutar tijela ili pravne osobe, čelnik tijela ili pravne osobe dužan je, bez
odgode, imenovati novog savjetnika i o istom izvijestiti Ured Vijeća za
nacionalnu sigurnost.

III. ODGOVORNOST I POSLOVI SAVJETNIKA

Članak 5.

Savjetnik je odgovoran za usklađivanje, nadzor, edukaciju i koordinaciju
provedbe mjera i standarda informacijske sigurnosti.
Savjetnik za svoj rad odgovara čelniku tijela ili pravne osobe.

Članak 6.

Izobrazbu savjetnika o mjerama i standardima informacijske sigurnosti,
organizirat će Ured Vijeća za nacionalnu sigurnost.

Članak 7.

Savjetnik obavlja poslove iz članka 5. stavka 1. sukladno pravilnicima koji
uređuju područja informacijske sigurnosti: sigurnosna provjera, fizička
sigurnost, sigurnost podataka, sigurnost informacijskog sustava i sigurnost
poslovne suradnje.

IV. NADZOR MJERA I STANDARDA

Članak 8.

Savjetnik provodi unutarnji nadzor primjene mjera i standarda informacijske
sigurnosti iz članka 7. ovog Pravilnika, najmanje dva (2) puta godišnje, o čemu
sastavlja izvješće.

Članak 9.

Izvješće o provedenom nadzoru iz članka 8. ovog Pravilnika, savjetnik dostavlja
čelniku tijela ili pravne osobe.
Izvješće mora uključivati:
– procjenu provedenih mjera i standarda informacijske sigurnosti,
– opis uočenih nedostataka,
– prijedlog mjera za uklanjanje nedostataka,
– kopije popunjenih nadzornih lista.

Članak 10.

Obavijest o provedenom nadzoru iz članka 8. ovog Pravilnika, dostavlja se Uredu
Vijeća za nacionalnu sigurnost i sastoji se od:
– procjene provedenih mjera i standarda informacijske sigurnosti,
– opisa uočenih nedostataka,
– prijedloga mjera za uklanjanje nedostataka.
Savjetnik je dužan na zahtjev Ureda Vijeća za nacionalnu sigurnost dostaviti
kopije nadzornih lista, te u koordinaciji s Uredom Vijeća za nacionalnu
sigurnost provesti predložene mjere za uklanjanje istih.

Članak 11.

U tijelima ili pravnim osobama, ovisno o prosudbi, poslove iz članka 5. stavka
1. ovog Pravilnika može provoditi ustrojstvena jedinica, odnosno služba.
Ustrojstvena jedinica odnosno služba iz stavka 1. ovog članka ne može
istovremeno biti nadležna za poslove tehničke ili druge vrste potpore.

V. PRIJELAZNE I ZAVRŠNE ODREDBE

Članak 12.

Tijela i pravne osobe iz članka 2. ovog Pravilnika, dužna su imenovati
savjetnike za informacijsku sigurnost u roku propisanom člankom 96. Uredbe o
mjerama informacijske sigurnosti (»Narodne novine« broj: 46/08).
Do imenovanja savjetnika za informacijsku sigurnost, tijela i pravne osobe dužne
su odrediti privremenog sigurnosnog koordinatora koji će obavljati poslove
propisane ovim Pravilnikom.

Članak 13.

Ovaj Pravilnik stupa na snagu osmog dana od dana objave u »Narodnim novinama«.

Klasa: 023-01/08-01/08
Urbroj: 50439-04-08-01
Zagreb, 27. kolovoza 2008.

Predstojnik
**Ladislav Pivčević**, v. r.

Pravilnik, NN 100/2008-3042
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)